示曇清侍者牧牛歌
作者：釋梵言
朝代：宋

paragraphs: 儂家牧箇白牛，年來可縱可收。
不用鼻頭絭索，任渠放蕩林丘。
風清月瑩，蹤跡難儔。
香嚴鞭杖，鞏放繩頭，跨入白雲深處游。
直得通身無影象，時吹木笛有來由。
小牛兒，莫容易，淺草平田且隨意。
勿令逐隊上高坡，筋力未能登嶮巇。
傍水依山養，令頭角完備。
叱，豈不見貍奴白牯解作師子游戲。